УНИВЕРЗИТЕТ У НИШУ

ФИЛОЗОФСКИ ФАКУЛТЕТ

Наставно-научно веће

Колегијум Филозофског факултета Универзитета у Нишу, на седници одржаној 2.9.2024. године, усвојило је предлог одлуке о начину реализације наставе у јесењем семестру 2024/2025. године, који упућује Наставно-научном већу Факултета на даље разматрање и одлучивање.

**НАЧИН РЕАЛИЗАЦИЈЕ НАСТАВЕ НА ФИЛОЗОФСКОМ ФАКУЛТЕТУ УНИВЕРЗИТЕТА У НИШУ**

**У ЈЕСЕЊЕМ СЕМЕСТРУ АКАДЕМСКЕ 2024/2025. ГОДИНЕ**

Јесењи семестар почиње 1. октобра 2024. године.

У периоду од 1. до 5. октобра биће организован ванредни испитни рок Октобар 3.

**За студенте прве године основних академских студија**, активности у првом семестру почињу доделом индекса која ће се одвијати према посебно утврђеном распореду 7. октобра 2024. године. Приликом доделе индекса, поред управника и секретара, биће присутни и остали наставници и сарадници са департмана. Том приликом студентима прве године ће бити представљен студијски програм – његова структура, а нарочито структура прве године студија, услови студирања, студенти ће бити упућени у коришћење факултетског и-мејл налога и е-индекса, у начин реализације наставе и коришћења факултетске библиотеке. Студентима ће бити најављени уводни часови обавезних предмета које ће сваки наставник одржати 8. и 9. октобра, као и часови за представљање изборних предмета који ће бити одржани 10. и 11. октобра. Распоред часова за представљање обавезних и изборних предмета израђују управници департмаа за сваки студијски програм. Рок за изјашњавање студената о изборним предметима је 18. септембар 2024. године.

Настава обавезних предмета ће се за студенте прве године реализовати према редовном распореду часова почев од 14. октобра 2024. године, а настава изборних предмета реализоваће се почев од 21. октобра 2024. године.

**За студенте друге, треће и четврте године основних академских студија**, настава обавезних предмета ће се реализовати почев од 14. октобра 2024. године. Управници департмана организују часове за представљање изборних предмета студентима друге, треће и четврте године у периоду од 14. до 17. октобра. Рок за изјашњавање студената о изборним предметима је 18. октобар 2024. године, а настава изборних предмета реализоваће се почев од 21. октобра 2024. године.

Предавања и вежбеће се за све студенте основних академских студија одржавати у учионицама и амфитеатрима Факултета према распореду часова, а материјали и задаци за рад ће студентима бити достављани преко апликације Google Classroom. Сваки наставник има обавезу да за свој предмет на почетку семестра формира Гугл учионицу и у њу позове све студенте који слушају предмет у том семестру. Линк и код за Гугл учионицу наставник доставља управнику департмана, а управници департмана достављају листу линкова продекану за наставу.

**За студенте мастер академских и докторских академских студија**, настава ће бити организована уживо или онлајн, према договору који ће предметни наставници на почетку семестра остварити са студентима на својим предметима. Предметни наставник ће о договореном начину реализације наставе са студентима мастер и докторских академских студија обавестити управнике својих департмана и доставити линкове за сесије на којима ће се реализовати часови, а управници департмана ће преглед начина реализације наставе на програмима мастер и докторских студија доставити продекану за наставу. Реализација наставе започеће по обављеном упису студената ових нивоа студија.

**Начин реализације наставе на даљину на мастер и докторским студијама:**

Реализација наставе на даљину подразумеваонлајн видео и аудио комуникацију у реалном времену са групом студената и размену материјала и задатака, односно обавезно коришћење апликација Google Meet и Google Classroom.Наставник/сарадник реализује час преко видео конференције (Google Meet), а материјале и задатке за рад доставља студентима преко апликације Google Classroom.

Поред наведених апликација, наставници и сарадници у реализацији наставе и рада са студентима могу додатно користити и друге доступне платформе и апликације за онлајн комуникацију.

**Консултације са студентима** ће се одвијати на Факултету у оквиру заказаних термина за консултације. Поред тога, по потреби и у складу са могућностима, за консултације се може користити комуникација електронском поштом, као и преко апликације која омогућава комуникацију у реалном времену (Google Meet). Наставници и сарадници ће ажурно одговарати на поруке студената (најмање једном недељно у термину консултација, а по потреби и чешће).

Списак студената уписаних на сваки предмет наставницима је доступан у оквиру Наставничког портала, заједно са њиховим факултетским имејл адресама. Важно је имати у виду да ће ажурирање спискова студената на предметима у овој школској години тећи све до окончања уписа у наредне године студија.

Декан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Наталија Јовановић